Papersnake/gushiwen huggingface dataset:
次韵章尧文梅花
陈棣（宋代）

先生读书常闭户，卒岁优游娱艺圃。
风雷笔舌待时摅，锦绣肝肠终日吐。
鸣驺未验北山文稿，绛帐且为东道主。
忽作寻梅得得来，南枝未落北枝开。
攀条弄英不能去，只愁白日空西颓。
临池照影都无伴，偶挂幽昏不用媒。
主人生来几传癖，道耕德猎无遗力。
形模奇古每起予，议论纵横时夺席。
但喜书横孔圣编，那知梅怨桓伊笛。
正值清霜烂漫晴，宾从满目皆豪英。
未开东阁缘何事，要见诗鸣诉不平。
明日定拼花下醉，想公不负白鸥盟。
春日种菊东离顾丛半衰谢欲充之因取以植墙下
李弥逊（宋代）

天公善转物，剪爪不停轸。
春工未削迹，秋事已张本。
檀栾嘉菊丛，戢戢露奇蕴。
枝分要及时，手植须着贤。
清晨东篱下，畚插自畦轸。
土膏入新萌，秀色来衮衮。
归休顾衰兰，面目呈可悯。
儿童互撏拿，奴仆恣嘲哂。
敢望群萧艾，叶置等朝菌。
即这粹而温，忍死子不愠。
山翁饱经事，遇物辄思忖。
理得心亦欣，为发一笑囅。
向来芳深林，孤洁玉在韫。
知音苦不多，况此香色陨。
纫佩傥未遂，焚膏真可忍。
爬梳墙角阴，树之罗九畹。
好风动融恰，新雨洗寒窘。
未甘五柳独，聊释三闾愤。
炎凉循若环。荣谢平可准。
春风行复来，万汇发幽隐。
秋日泛海赴奠何师相 其二
谢长文（明代）

荒城停旅榇，魂气恋家山。踪迹人疑畏，风波吾往还。

过鸿难问讯，去骑不能攀。一死无馀事，悠悠得暂闲。
更漏子 其二
晏殊（宋代）

塞鸿高，仙露满。秋入银河清浅。逢好客，且开眉。盛年能几时。

宝筝调，罗袖软。拍碎画堂檀板。须尽醉，莫推辞。人生多别离。
赤谷
杜甫（唐代）

天寒霜雪繁，游子有所之。岂但岁月暮，重来未有期。

晨发赤谷亭，险艰方自兹。乱石无改辙，我车已载脂。

山深苦多风，落日童稚饥。悄然村墟迥，烟火何由追。

贫病转零落，故乡不可思。常恐死道路，永为高人嗤。
朱文昭母杨氏挽词
叶适（宋代）

文昭有贤母，白首教篇章。
义并三迁峻，书成百卷长。
古今归石室，笔削纪萱堂。
鹿扰乌驯处，森森宰树苍。
再赋二章一以颂高人之风一以伸俗吏之意之二
王禹偁（宋代）

不应明时鹄板书，可能终老傲唐虞。
神仙见说须阴德，肯为苍生一出无。
五日独游道场山却简谷函
王又曾（清代）

晓榜夹山瀁，蒲岸深吠蛤。未传林际磬，早涌船头塔。

螺髻翳轻林，云日递吐纳。泥巷耕牸卧，秧扉蚕妇阖。

升麓苔磴纡，到寺风泉杂。山门尽胜概，曷用众峰踏。

苦茗僧自供，清言竹为答。榴朵艳道场，萧然悦尘榻。

意行惬静便，惜不吾友拉。惟吟坡老诗，罄我三升榼。
感怀
薛蕙（明代）

当年草奏尚书省，俟罪闲居已白头。但使奸䛕破心胆，宁辞老死向山丘。

董生不识平津阁，李广那论校尉侯。富贵区区非我事，饭蔬饮水复何求。
诵诗
陈杰（宋代）

盛气劘骚垒，长歌历杜藩。
二南四字始，万古一解难。
瑞香花
洪适（宋代）

衮衮香毬次第开，结根幽独谢纷埃。芳蓉妒入鸳鸯社，异馥清传锦绣堆。

睡里魂交非自衍，醒时心赏可无猜。品题盍在春林石，不是花王喜后来。
神宗皇帝挽歌三首 其二
韩维（宋代）

庠序尊儒术，梯航走德辉。玉龙何地驻，金雁不时飞。

圣治归帘幄，欢讴奉衮衣。未嗟轩御远，犹仰百年威。
筠州州宅双莲
苏辙（宋代）

录盖红房共一池，一双游女巧追随。
镜中比并新壮後，风际携扶欲舞时。
露蕊暗开香自倍，霜蓬渐老折犹疑。
殷勤画手传真态，道院生绡数幅垂。
四月十六夜东山与台客话月
丘逢甲（清代）

万事应教付酒杯，眼看云合又云开。中天月色雨馀好，大海潮声风送来。

人物祗今思故国，江山从古属雄才。飘零剩有乡心在，夜半骑鲸梦渡台。
李允蹈以诗见诒走笔和之李号能诗诸贵人客也
孙应时（宋代）

四海夥人物，百年各驰驱。
持身付埃尘，扰扰竟何须。
临邛家四壁，洛北饭一孟。
白首颇光劳，不愧初心无。
男儿胸中奇，玉虹自呵嘘。
沧浪振幽洁，沆瀣餐云腴。
养性一无累，经世乃其余。
芙蓉为掌衣，秋兰为佩琚。
西游略昆仑，东征拂玄菟。
乘风羾天门，九阙请三呼。
太息治安策，中流资一壶。
河山洗祲氛，日月行天衢。
凌烟千载容，丹青为君铺。
请君辨此事，勿待余子俱。
我懒复无用，藜羹守故书。
敢云骊龙睡，妄意渊中珠。
青释应端住与化寺惟其说而勉之二首
李昴英（宋代）

一般奇怪弄精魂，猪蚬皆餐针戏吞。
未到空通渠地位，只当斋戒作沙门。
一曲
韩淲（宋代）

一曲寒城外，青山四五家。庭空鸣败叶，楼迥起清笳。

市远兴逾逸，人来话亦佳。夜深残月澹，还有未栖鸦。
送朱可大还万安
胡应麟（明代）

自从战国更王风，屈原师弟俱称雄。西京苏李复继作，遗篇十九真宗工。

黄初七子各有得，勃兴杜李文章伯。此道凌迟大历还，世代纷纷转荆棘。

千年大雅几茫然，信阳北地何翩翩。力剪榛芜继唐汉，恍揭日月悬高天。

眼中作者难尽数，戛玉敲金事奇古。相逢海内俱贤豪，奋迹前茅追步武。

看君意气何昂藏，十九谒帝趋明光。胸蟠万卷破幽眇，手鍊五色回天章。

藉甚声华满京洛，咫尺云霄见孤鹤。司马仍传太史书，拾遗颇负襄阳学。

飘然遇我燕市中，河梁邂逅双飞龙。高歌击筑白虹断，剑花欲堕青芙蓉。

莽苍风尘遽相别，美人迢递音容绝。五年空睹芳草生，万里长看碧云合。

云泥自分随升沉，岂料重逢瀫水滨。咄嗟往事如梦寐，解衣共拂京华尘。

五夜论文思逾壮，浊酒淋漓对惆怅。天地迟回秉烛间，星河磊落孤舟上。

眼看世变随江河，悯时愤事忧弥多。百川砥柱赖公等，异时讵肯扬其波。

伯乐张华古难得，时乖暂敛图南翼。燕雀宁争世上名，蛟龙岂是池中物。

一朝变幻乘风霆，磅礴六合摩昆崙。卞和之玉讵三刖，季子金多安足论。

高天黄叶连乡国，大艑乘风度秋色。短歌送汝不成声，握手临岐泪沾臆。

千秋杰阁倚清沙，百尺珠帘挂晚霞。兹行定拟滕王赋，一寄兰州孺子家。
次韵谷口郑东子见寄
戴复古（宋代）

不管家居四壁空，琢成佳句有神工。
谪仙会有金銮召，莫道诗人命不通。
观永叔五代史
刘敞（宋代）

大均运元和，万物分一气。相杂以成文，自然故为贵。

道衰三王末，议出百家沸。仲尼日月也，薄日为之既。

春秋曰笔削，天地复经纬。大法初粲然，乱臣以为畏。

微言迨秦汉，变雅从晋魏。逐末竞锥刀，浇淳玩花卉。

安知作述本，庸识文章意。中间马与班，二子称彷佛。

犹云崇货力，尚或排刚毅。才难乃其然，可以长歔欷。

退之不为史，于道其犹未。胡为体明哲，曾是回怨诽。

国典竟芜杂，唐风亦隐厞。陵夷九易姓，祸乱森如猬。

儒术骇中绝，斯民迟攸塈。纷纭混朱紫，清浊谁泾渭。

龙飞真人出，虎变斯文蔚。天意晚有属，先生拔乎汇。

是非原正始，简古斥辞费。哀善伤获麟，疾邪记有蜚。

处心必至公，拨乱岂多讳。何必藏名山，端如避罗罻。

曰余仰炉治，有意自勍剕。踵门投耒耜，假荫亲蔽芾。

所望窥册府，无宁辱赒饩。狂者实进取，日中固必熭。

饮河虽非量，满腹尚自慰。演孔幸受经，居斋窃忘味。
次韵题画卷四首其二雪溪乘兴
苏辙（宋代）

亟往遄归真旷哉，聋人不信有惊雷。
虽云不必见安道，已误扁舟犯雪来。
会郑有功
赵鼎（宋代）

江流变血火连天，闻道舟行相后先。今世谋身无第一，政缘夫子爱逃禅。
仙兴
郑思肖（宋代）

跣足蓬头烱碧瞳，划然长啸响天风。千岩万壑无人迹，独自飞行明月中。
禅人并化主写真求赞
释正觉（宋代）

劫外游神，环中契真。
幽灵自照。绝学为邻。
碧瑠璃海半夜月，赤珊瑚树长年春。
专柔一气，和光同尘。
心心不触衲僧事，物物无私国土身。
再和留守相公继示雅章
文彦博（宋代）

两两台符世仰瞻，高怀冲淡厌华簪。经纶器业时方赖，难遂南阳卧草庵。
西风
刘敞（宋代）

西风木叶下，远想洞庭秋。物色摧年老，天时助客愁。

李衡千树橘，张翰一渔舟。亦自人间乐，功名安足谋。
偈六十九首
释道宁（宋代）

数日寺门浩浩，全身走入荒草。
五湖高士安禅，休要别处寻讨。
廊下喏诺分明，阶前斛斟叫噪。
劳生日用无私，般若光中虚老。
灯笼暗地攒眉，露柱低头懊恼。
令予冷眼偷看，不觉呵呵笑倒。
三钱买个郑州梨，元来是青州枣。
次韵韦深道独乐堂十绝 其九
周紫芝（宋代）

草木各有态，臭味久已分。愿言兰芷丛，东风佩微薰。
病四首 其一
释函是（明代）

始信我能病，闭门惟一閒。鸟声喧瘦日，人影谢空山。

茶为伤脾少，诗因摄虑艰。年来方有愿，独宿寒云间。
赋得秋夜长送方叔高二首 其一
傅若金（元代）

秋夜长，长如岁。长如岁，尚可夜。凉薄人，不能寐。群雁各南翔，一凫尚北飞。

团团素明月，流光照我衣。当歌正激烈，慷慨送将归。

丈夫成名微亦足，焉能终夜悲刺促。
得雨移刻即止惜乎不广
黄朝散（宋代）

骤雨滂沱若救焚，痡瘏时暂慰劳勤。
若教千里均霑渥，多稼看看胜□云。
丙申除夕冠石怀彭躬庵在岘 其二
朱议雱（清代）

稼圃予何力，偕藏赖好朋。出门俱秉耒，入夜始横经。

怀古观兴废，随人较雨晴。愧君犹泛梗，危坐古金精。
兰
陈岳（明代）

僻地知谁问，无人亦自芳。雨馀轻弄色，风细远生香。

已入琴中趣，还徵梦里祥。嗟予交托久，一化两相忘。
登育王山示现塔赠乡琏与三上人
王铚（宋代）

危岫戴宝塔，亭亭起虚空。
金铎韵广乐，日夜锵天风。
气真逼云汉，兴逸追鸾鸿。
嘉有三禅子，超旷栖禅宫。
相追不惮远，幽致惟我同。
兴尽归一默，人逐归云东。
平轩架绝壑，上与绝顶通。
沧溟忽破碎，百川竞朝宗。
斜阳无远近，山乱高低红。
四表倏明晦，变化安可穷。
夜深风雨来，阴气夸骄雄。
响剧百谷咽，静若一气融。
明发石路乾，清韵生寒松。
寄天台秀师
司空曙（唐代）

天台瀑布寺，传有白头师。幻迹示羸病，空门无住持。

雪晴看鹤去，海夜与龙期。永愿亲瓶屦，呈功得问疑。
蝶恋花 其三
邵宝（明代）

故人千里书中意。前日江山，今日还增气。呼童为扫门前地。

观日使者春将至。

行空天马非凡骑。第二泉头，酌水能心醉。漫道荐贤名已遂。

桃李笑东日多事。
寄张无颇
广利王女（唐代）

羞解明珰寻汉渚，但凭春梦访天涯。

红楼日暮莺飞去，愁杀深宫落砌花。

燕语春泥堕锦筵，情愁无意整花钿。

寒闺欹枕不成梦，香炷金炉自褭烟。
桂枝香 赏桂杨氏山园，夜饮花下有作
张翥（元代）

天香万斛。尽贮入魏台，辟寒金粟。谁唤仙娥睡起，露妆烟沐。翠云裙袖黄云袜，倚秋风、乍惊郎目。恨无明月，高烧蜡炬，分阴丛绿。深照见、凉禽并宿。爱摇滟琼杯，花影堪掬。寸梦丝缘旧约，尚堪重续。何时卜隐西湖上，葺缃荷、芳杜为屋。小山人远，魂招不来，谩歌遗曲。
白马篇
曹植（两汉）

白马饰金羁，连翩西北驰。
借问谁家子，幽并游侠儿。
少小去乡邑，扬声沙漠垂。
宿昔秉良弓，楛矢何参差。
控弦破左的，右发摧月支。
仰手接飞猱，俯身散马蹄。
狡捷过猴猿，勇剽若豹螭。
边城多警急，虏骑数迁移。(虏骑 一作：胡骑)
羽檄从北来，厉马登高堤。
长驱蹈匈奴，左顾凌鲜卑。
弃身锋刃端，性命安可怀？
父母且不顾，何言子与妻！
名编壮士籍，不得中顾私。(名编 一作：名在)
捐躯赴国难，视死忽如归！
题克俊主事蓟丘山传
凌云翰（元代）

生号蓟丘今有传，为因先世重怀思。白云瞻怅空千里，铜狄摩挲又一时。

盘谷隐居知李愿，辋川图画见王维。他年昼锦归来日，准拟登堂诵此诗。
和刘过夏虫五咏 其三 蚓
孙应时（宋代）

高人百尺楼，万里对天宇。白水渺江湖，清明到窗户。

跏趺作禅定，不闻雷破柱。从渠蚯蚓歌，自趁商羊舞。
得张子家书
高叔嗣（明代）

晚日照余晴，荒亭暗复明。
归云度深树，飞雨过高城。
蹇劣惭当代，栖迟笑此生。
空持一书札，长叹故人情。
送李秀才
许浑（唐代）

南楼送郢客，西郭见荆门。凫鹄下寒渚，牛羊归远村。

兰舟倚行棹，桂酒掩馀尊。重此一留宿，前村烟水昏。
戏续前韵简幕掾林治中
郑清之（宋代）

梅霖妒日强遮藏，西雨东边漏隙光。
黄口禽鸣应乳臭，白花栀坼似衙香。
排根荷出怜嵇绍，遁迹莼肥哂孟尝。
闲处便成清境界，底须沂水羡雩凉。
赠杨不弃山人杨工书画篆刻风致甚高二首 其二
胡应麟（明代）

画史曾闻顾虎头，诗情重睹郑台州。挥毫白练霜风起，研濯红丝雾雨流。

箧底灵文传赵璧，尊前奇气问吴钩。羊裘莫漫披燕邸，昨夜星芒动斗牛。
登北固山
吴铭道（清代）

北固江山围铁瓮，波涛浩浩兼天送。金焦门户两浮杯，阅世如流真一梦。

很石之名亦已矣，紫髯桑盖谈微中。北人乘马南人舟，祇说风帆绝飞鞚。

一朝鼓角地底鸣，舟似老牛鞭不动。岸上奔呼杀声恶，弃仗连营嗔腿重。

烟中尚见梅花岭，血色模糊指螮蝀。雄镇原无韩岳功，廷诤谁来陵黯戆。

徒然猛黠非长城，岂能别驾偕雏凤。江山相对各悲怆，风景凄其失豪纵。

海潮岁岁齧山根，木柿竹头填石缝。东来流涕竟何人，饮竭黄垆嫌未痛。

卧龙已去狾儿亡，纵有狂谋知不用。浪淘日落无余观，空教事往留深恸。
雌雄曲
杨维桢（元代）

妾夫晓出塞，妾夜驰孤忠。
誓作干将剑，一死双雌雄。
古洞閒云歌为莆田笑庭欣上人赋
王褒（两汉）

古洞深几许，閒云日来往。惟应空门居，相知惬幽赏。

笑庭上人不出山，身比浮云閒更閒。松间石榻日应扫，花底岩扉时自关。

纷纷郁郁古洞口，白衣倏忽成苍狗。细观色相了无踪，真空境界那能有。

云来碧峰夕，云去沧江阴。上人笑傲自无心，知向白云深处寻。
病后访梅九绝
刘克庄（宋代）

先生岁晚被人疑，梅畔浑无一字诗。
明月清风愁并案，野花啼鸟怕随司。
高士咏。庞德公
吴筠（唐代）

庞公栖鹿门，绝迹远城市。超然风尘外，自得丘壑美。

耕凿勤厥躬，耘锄课妻子。保兹永无患，轩冕何足纪。
戏书燕几
陆游（宋代）

饱知此手合锄犁，剩喜东归老故栖。
僧乞新诗题院壁，人扶半醉下楼梯。
少通朝籍谗销骨，晚畏京尘悔噬脐。
尚有远游心未死，梦携猿鹤渡敷溪。
松江舟中四首荷叶浦时有不测末句故及之
戴复古（宋代）

扁舟乃官差，舟子吾语汝。
汝为我作劳，吾亦不汝负。
好向上塘行，莫过荷叶浦。
祭遵
徐钧（宋代）

执法严明凛不阿，西征北讨战功多。
更将俎豆文军旅，不废投壶与雅歌。
赠上人
周南（宋代）

上人梦里营诗思，比似看经僧更忙。
包山寺里秋晴后，霜未浓时橘正香。
送恩上人还云门
牟巘五（宋代）

澈师何处觅遗踪，坐听云门寺里钟。
正自年来苦行脚，个中元自有千峰。
句
孙光宪（五代）

晓厨烹淡菜，春杼种橦花。（《和南越诗》）
卢公武鹿城隐居
陈潜夫（明代）

悠悠昆阜云，离离鹿城树。
牛耕春雨余，野绿照庭户。
菩萨蛮
赵庆熹（清代）

回廊刚闭鹦笼锁，销金鸭子沉檀火。明月可怜宵，个人吹洞箫。

夜深秋露坠，蟾影清如水。照见薄罗裳，替他身上凉。
杨忠悯公狱中遗砚图为艾至堂师题
潭溥（清代）

黑云压天天欲崩，奇气郁狱忠魂青。精灵千古托片石，碧血黯魂波痕腥。

身后流传代能守，钱李递藏非一手。文人珍赏到吾师，出处相依得其偶。

朅来呼朋拓作图，墨气冉冉飞襟裾。挑镫把玩不释手，阴霾惨魂沈精庐。

夜残狐哭瓦镫死，月黑鬼啸荒坟孤。乾坤正气入激烈，屋瓦欲震冤风粗。

想见圜扉闭寥寂，血泪模糊洒胸臆。荷校苔榜法何酷，恩重身轻甘一掷。

此心难转同坚贞，尔石无言深惨戚。七十九字留遗铭，饥鹰饿虎长哀鸣。

曹郎有胆蚺蛇屈，宰相无心铁石轻。我行濡毫重呜咽，泪珠红洗鸲晴血。

题罢天风震窗纸，铿然如听石头裂。
化砌灶
释法薰（宋代）

镬已铸成无渗漏，灶犹未砌正经营。
嵩山杖子休拈出，我要粥香闻五更。
千尺雪
弘历（清代）

吴下寒山爱佳名，热河田盘率仿作。松涛泉籁或仿佛，路遥岂得常凭托。

咫尺西苑传春明，结搆颇具林涧乐。四百馀年树石古，峭茜信佳究穿凿。

我书三字题檐端，亦有雪花拂檐落。揣称终疑未恰当，雪后今来一斟酌。

人之称也徒彼哉，天之然兮谁此若。
曝日二首 其二
赵蕃（宋代）

肃肃初停照，熙熙顿得春。人知受天赐，为我乐尧民。

体垢便搔抑，坐多忘欠伸。阶除失馀润，窗户走游尘。
南行舟中 其二
许国佐（明代）

自辞姑熟路，随意可维舟。薄业今移姓，还家亦是游。

杯深兰梦夜，谶到县南洲。昨日双鱼去，关心又陇头。
题丹灶土
谢宪（明代）

丹成灶冷烟火息，青草黄沙杂瓦砾。相传有病可能医，此土何妨当饭食。
送别沈墨庵
周筼（明代）

以我穷途泪，沾君远客衣。霜清残叶下，风急断蓬飞。

朋侣分携尽，江湖生事违。空怜卧岩壑，重此掩荆扉。
甲子秋八月偶思出游往往累日不能归或远至傍
陆游（宋代）

燂汤具浴僧窗暖，舂黍供炊旅甑香。
自笑平生为客熟，关山千里一衣囊。
九日陪韩三十六丈大夫集李德充家再蒙赋诗相
晁说之（宋代）

丈人邂逅共悲凄，九日芳樽敢有期。
感慨既能追壮士，驩欣复有学群儿。
菊憎紫蕊侵黄蕊，萸愤南枝胜北枝。
萧史高楼幸登眺，但惭清唱手空垂。
题大笑出门卷送李烟客三首 其二
邓云霄（明代）

俱是低眉者，谁为大笑人。才名同入洛，傲骨耻干秦。

川陆征途远，湖山引兴新。片言堪赠璧，行矣岂长贫。
春日登楼怀归
寇准（宋代）

高楼聊引望，杳杳一川平。
野水无人渡，孤舟尽日横。
荒村生断霭，古寺语流莺。
旧业遥清渭，沉思忽自惊。
题如存亭壁 其一
王十朋（宋代）

不见慈亲已一星，佳城松柏惨然青。此生难报劬劳德，空对铭碑涕泗零。
古诗 其一
佘翔（明代）

合浦产明珠，澧泽茁芳草。褰裳欲采之，将以遗所好。

所好隔天涯，戚戚伤怀抱。岁寒雨雪多，游子悲远道。

思君重踌躇，一夜令人老。
暮抵吴家渡杨令君携酒宿王户部别业
于慎行（明代）

十月荒山道，迷茫起暮阴。凄风吹古渡，寒雾结平林。

地主尊垒远，山家巷路深。因过故人宅，怀旧一悲吟。
次韵斯远投宿招贤道店对竹再用前韵见怀二首 其一
赵蕃（宋代）

兴怀王子猷，匪但一朝夕。看君爱主意，与渠盖连璧。

诗成辱持赠，绝胜梧桐滴。我句本非俦，分光藉邻壁。
次韵奉酬
杨蟠（宋代）

猿声未落鸟声愁，笋发花开涧水流。
还对春风惊节物，漫思野老傍林邱。
古人得道多深隐，贤守知名贵早收。
林下频过君莫怪，自看骨相匪对侯。
悠然亭
赵蕃（宋代）

亭能招南山，径亦栽黄菊。
我乃愿师陶，过公期托宿。
句
王琪（宋代）

蜀江雪浪来天际，一派泉舂宝钗碎。
大热欲过广寿寺谒韩子苍追凉先之以诗
曾几（宋代）

执热今如此，追凉定若何。
长廊受风远，广殿得阴多。
盛欲扶筇去，还能下榻麽。
近公如玉雪，未厌数经过。
秋兴八首·其四
杜甫（唐代）

闻道长安似弈棋，百年世事不胜悲。
王侯第宅皆新主，文武衣冠异昔时。
直北关山金鼓振，征西车马羽书驰。
鱼龙寂寞秋江冷，故国平居有所思。
秋蚊二首 其一
卢琦（元代）

尔形虽小心匪仁，胡为虐我芸窗人。珠帘翠幕飞不去，青灯茅屋来何频。

先生多病体如削，况复空斋无帐幕。秋梧雨过日西颓，古屋深沈怒雷作。

小儿举燧烟焰飞，破扇无风乱挥扑。长驱百万一扫空，閒枕遗经闭书阁。

中宵营营恣攒咂，书生熟睡灯影灭。开门仰笑满天秋，白藕花香浸明月。
咏史
陈普（宋代）

千里莼羹七里尸，两般滋味岂难知。建春不幸成繻葛，割尽流苏定此时。
诗一首
陈尧叟（宋代）

一榻琴书双门寺，片心泉石两林山。
江楼把酒云供望，秋院支筇鹤对閒。
辞世颂
释道济（宋代）

六十年来狼藉，东壁打到西壁。
如今收拾归来，依旧水连天碧。
秒秋寄友人用刘梦得韵
王授（清代）

拒霜开欲尽，草阁已深秋。物色时俱化，年华水共流。

庭螀寒入户，寒雁晚横楼。知己何寥落，清灯感旧游。
过吴维新隐居
陈束（明代）

委巷疏尘宇，空斋问隐沦。
应门两童子，拄杖一闲身。
下马见深意，焚鱼知久贫。
相看祇有笑，握手更何陈。
南沮水道中
陆游（宋代）

磑舍临湍濑，罾船聚小潭。
山形寒渐瘦，雪意暮方酣。
久客情怀恶，频来道路谙。
家山空怅望，无梦到江南。
舟中闻蛩
梅尧臣（宋代）

秋月满行舟，秋虫响孤岸。
岂独居者愁，当令客心乱。
展转重兴嗟，所嗟时节换。
时节不苦留，川涂行已半。
霜落草根枯，清音从此断。
谁复过江南，哀鸿为我伴。
草堂
朱克生（清代）

草堂寒易晚，朔气到柴关。落日恋高树，残云补断山。

竹摇风似雨，鸦宿去仍还。移意江天外，萧然麋鹿间。
长卿
宋无（元代）

一病文园渴思深，只应惆为鸣琴。
老来减尽凌云气，欲赋长门易酒金。
挽饶伯余室氏曾夫人二首
曾丰（宋代）

始托得其地，中伤乖所天。
心犹持七戒，教不废三迁。
大本中孚卦，繁文内则篇。
区区彤史笔，未足远其传。
感怀二首
戴叔伦（唐代）

尺帛无长裁，浅水无长流。水浅易成枯，帛短谁人收。

人生取舍易，趋竞固非优。旧交迹虽疏，中心自云稠。

新交意虽密，中道生怨尤。踟蹰复踟蹰，世路今悠悠。

主人饮君酒，劝君弗相违。但当尽弘量，觞至无复辞。

人生百年中，会合能几时。不见枝上花，昨满今渐稀。

花落还再开，人老无少期。古来贤达士，饮酒不复疑。
武胜关
伊秉绶（清代）

山势通秦岭，关临列岫开。天低郧子国，云没楚王台。

晚水凉侵月，秋花乱绣苔。三闾哀怨后，最重贾生才。
赋得秋菊有佳色
吴文培（清代）

不与春花竞，能淩九月霜。幽姿含古韵，淡彩逗真香。

仙客姿丹饵，高人佐绿觞。愿言持晚节，吾道寄柴桑。
失题
华镇（宋代）

蜂须萎蕤花脱萼，粉蝶流莺何处著。暖融密卷玉为椽，一点明星坐中落。

猩唇血重鲛绡薄，百出宝莲金钿错。蕙兰不断起长烟，馀香随风度罗幕。

天阶漫激鸣签响，壶中不夜春常若。何人天外引长绳，刚愁日下西山脚。
洛阳春吟
邵雍（宋代）

桃李花开人不窥，花时须是牡丹时。
牡丹花发酒增价，夜半游人犹未归。
凤栖梧
柳永（宋代）

蜀锦地衣丝步障。
屈曲回廊，静夜闲寻访。
玉砌雕阑新月上，朱扉半掩人相望。
旋暖熏炉温斗帐。
玉树琼枝，迤逦相偎傍。
酒力渐浓春思荡，鸳鸯绣被翻红浪。
独宿省堂告友人
释慧空（宋代）

秋瘴惊寒却自平，匡床独卧四无声。涅槃堂里通身句，永夜孤灯一点明。
拟岘亭
张商英（宋代）

英雄往事堪叹息，栏干徙倚情何极。学取山翁醉似泥，不同羊祜谋人国。
古意五首 其四
俞德邻（宋代）

皎皎天上月，辉光烛蓬门。蓬门亦何有，古镜堂上悬。

妾心如古镜，磨尽明不昏。君心镜上尘，磨去不复存。

猗嗟贱妾心，与君难具论。
闵雨诗
李覯（宋代）

吴江之南，是曰丰国。
五种之生天下食，一岁不登，
吾民菜色。如何天不仁，
纵彼旱孽称其神。矫矫赤龙推火轩，
来自东南山。咸池愞水不敢沃，
阳侯失色愁烹煎。况兹畎亩流涓涓，
何足吸之唇齿间。但见禾与黍，
蓬勃红尘起。土伯敕其属，
扫路迎饥鬼。哀哉氓{上山下虫}{上山下虫}，
托身釜鬲惟蒸炊。小人怨咨君子知，
天生天杀今其时。我闻皇穹大德在生育，
爱养万物同婴儿。产民之身赋民食，
中道绝之何所为。当时冥冥间，
委任非其宜。山川之神各守土，
群龙受位司天池。上帝当轩亲戒敕，
十日一雨无愆期。帝心仁且信，
临下固不疑。谓言庶事有分职，
屏去视听思无为。安知愚下鬼，
负德孤恩难制指。弄天之权侮人命，
贪嗜牛羊邀祭祀。忽焉一物不称情，
因教此旱灾生灵。雷霆之官畏罪莫敢谏，
头枕天鼓眠不醒。帝在紫微垣，
下隔千里云。徒劳衔血向空哭，
帝心虽圣安得闻。北斗侍帝侧，
翰运气母均四时。五星暨众宿，
照曜亡偏私。夫何容此鬼，
恣行胸臆轻天威。定是机务繁，
耳目有所遗。小臣亦何者，
草莽负奇节。欲系神颈无长绳，
欲斩龙头剑锋缺。皇穹如未察凶邪，
空使小臣心郁结。
登徐州城上黄楼北望河流作
柳贯（元代）

高楼背水压奔冲，影动云虹落水中。土色从黄宜制胜，河声触险听分洪。

却思沈璧千年日，欲问乘槎八月风。汴泗交流平似席，南行北播本同功。
与玉泉长老
欧阳景（宋代）

金銮来觅玉泉书，金玉相逢价倍殊。到了不干藤蔓事，葫芦自去缠葫芦。
送王定国通判河南
陈师道（宋代）

孤身十载客都城，白社双林讳姓名。
授馆不为他日计，解衣真出故人情。
翘材必定延枚叟，宣室终须记贾生。
万里归来发如漆，了知句画更新清。
暑雨初霁
宋庠（宋代）

日转西轩小雾开，羲皇高兴伴风来。
层云气润犹蒸礎，残电光风不应雷。
曲沼清浑鱼对躍，暮簾明灭燕双回，
凭高更结京华恨，魂绕梁园旧吹台。
咏怀
贾岛（唐代）

纵把书看未省勤，一生生计只长贫。
可能在世无成事，不觉离家作老人。
中岳深林秋独往，南原多草夜无邻。
经年抱疾谁来问，野鸟相过啄木频。
惊梦·皂罗袍
汤显祖（明代）

原来姹紫嫣红开遍，似这般都付与断井颓垣。良辰美景奈何天，赏心乐事谁家院！朝飞暮卷，云霞翠轩；雨丝风片，烟波画船——锦屏人忒看的这韶光贱！
送将作监丞张唐卿通理陕州
宋庠（宋代）

春风秘殿翳华芝，亲见枚皋作赋时。
秀色并开棠树萼，隽科先赏桂林枝。
汉邮给传蕃恩告，蜀醑浮觞荐寿祺。
几日陕郊迎郡副，车前悬弩杂军麾。
苦雨二首
王鏊（明代）

吾闻老子言，骤雨不终日。天道信有常，如何亦难必。

方春常苦雨，入夏势转疾。滂沱每彻晨，滴沥又连夕。

幸尔暂开明，俄然复奔轶。田畴浩汤汤，浸与太湖一。

吁嗟生民居，化作鼋鼍窟。旦夕不自谋，卒岁岂遑恤。

岁行况在午，月宿乃离毕。挽日当谁能，补天恨无术。

安得万里风，吹使雨脚绝。青天净无云，红轮皎然出。
荒洲夜泊
张问陶（清代）

风急滩高夜水浑，角声吹月欲黄昏。不知何处歌杨柳，年少青衫有泪痕。
蚊
喻良能（宋代）

慢肤秋来困扑缘，手不胜拍身听旃。
昨夜狞飙惬人意，一扫天宇何澄鲜。
蚊子蚊孙与蚋伯，飞鸣适意须明年。
咏晓
韦应物（唐代）

军中始吹角，城上河初落。深沉犹隐帷，晃朗先分阁。
醉乡十二首 其七
郑思肖（宋代）

万里和风眼底回，陶陶乐土隔飞埃。暖浮花思春初透，红涨霞纹潮正来。

长驻童颜驱老去，不教玄鬓受愁催。举头阊阖手能摸，更欲乘风过九垓。
文天祥就义
谢士元（明代）

身与道义俱，浩气塞苍旻。戮力济艰危，何曾辞苦辛。

南奔日穷蹙，北归思杀身。至今正气歌，歌罢伤吾神。
虞美人 戊戌中秋对月
高佩华（清代）

髫年望月深闺里。风景依然记。前年望月傍妆台。儿女喃喃灯前、笑颜开。

今年望月心如碎。洒尽思儿泪。几番望月月高悬。拜问嫦娥今夜、为谁圆。
陌头
释文珦（宋代）

陌头游子矜年少，争把夭桃林貌红。
老眼看来浑似梦，开时便与落时同。
再招
陆龟蒙（唐代）

遥知道侣谈玄次，又是文交丽事时。

虽是寒轻云重日，也留花簟待徐摛。
寄李知章
刘弇（宋代）

文章盛自元和间，谁其杰者柳与韩。二公秋鹗擅神俊，天使侧翅摧誇谩。

卷收万象付寂默，神怪鬼篡皆殚残。诗书并驰可终古，岂止唐世论不刊。

陋儒睢盱百年后，掺笔仡仡愁脾肝。问津谁当语博望，初步竟笑非邯郸。

纷纷缃缥洒飞砾，埋没理诣非一端。之子清才如振绮，绿发照春容激丹。

乡评旧许擅螺水，文战曾是鏖桑乾。自云从事二公者，用意能到众所难。

新诗遗我章江曲，百首洗出青琅玕。苍梧云生逼齿润，溟海月借吹衣寒。

由来青萍止三尺，天末斗牛曾上干。流尘不隔自为快，宁与折铁论凄酸。

何由鞭鲸肃吾驾，看子切云重整冠。
江梦孙二首 其一
薛季宣（宋代）

聿修去天长，却泛宫亭水。百世友渊明，放意匡庐趾。

为爱千金躯，不自知臧否。非关走庭下，腰折惭小子。

少学怆难行，富贵丘所耻。一为田园念，归思轻脱屣。

斗大印黄金，各各从所美。二士志俱得，何其尚留此。
定海四首
陈造（宋代）

齿发今如此，东来料一寒。
爱民平日事，宰县昔人难。
稍得官租办，聊容坐席安。
渠侬趋负挽，疑未厌儿宽。
静观堂十偈
汪晫（宋代）

静观打透两重关，无静无观总一般。
须信静时非境静，从知观处是心观。
题上饶半月岩四绝
胡寅（宋代）

琼楼玉宇匝天开，织女天孙静往来。
月姊故应羞老退，谴除私馆堕岩隈。
三至随园呈袁简斋先生
高文照（清代）

花未开残酒尚香，人间弹指小沧桑。丹沙掷后都成垄，那得麻姑鬓不霜。
紫金山喜得卧云窝
何南凤（明代）

幽襟懒与世为缘，觅得云窝正好眠。茆屋结来高枕卧，何烦花雨散诸天。
壶中天 子潇太史复以叔美钱君所画“隐湖偕隐图”嘱题。
季兰韵（清代）

尚湖千顷，镜奁光、荡得吟情如许。别有古梅花世界，一笑春无寻处。

鹭老吹凉，鱼眠选梦，一叶飘然去。玉台双影，暗香飞上眉宇。

还记仙署当年，珊珊佩振，妙奏凌云赋。抛却软红尘十丈，料理天随渔具。

写韵楼台，沤波亭馆，一样同圆聚。菱歌四面，紫箫还按新谱。
空心潭
陈瑚（明代）

曾依潭影宿，疏磬报清晨。壑静龙身蛰，僧闲虎迹亲。

高林仍照旧，曲径尚通人。兴废增悲感，题碑又一新。
达磨赞
释了惠（宋代）

西土不拘，东土不管。
口边落节，臂边拔本。
自携只履赋归欤，脚下至今犹未稳。
留别贵州父老
袁宏德（宋代）

鄱笑行藏不自由，邮亭杯酒又淹留。
罢官却喜身还健，报最空惭政未优。
截镫只今难击马，卖刀自昔已牵牛。
蛮烟岭树斜阳路，两地离怀一样秋。
侄孙世俊置酒第一楼同席潘李诸子得楼字
叶春及（明代）

城上巍巍第一楼，楼前山水胜南州。隔窗千岭当樽尽，捲幔双江入槛流。

灯火少年空白首，酒杯长夏有清秋。高阳家宴交亲并，一醉暝烟散百忧。
寓太平州和壁间旧题
何景福（元代）

鸦投烟树日将昏，撩客诗愁欲断魂。郭外青山招太白，城中老树识桓温。

火馀穷巷皆煨烬，潮落浮梁觉涨痕。父子明朝游采石，倾囊准拟一开尊。
次韵答陈殿丞见寄
李覯（宋代）

颠倒江湖二十春，干时的是妄庸人。
先容不肯收蟠木，高足无庸得要津。
众与善名酬苦志，莫将吟味养闲身。
食田饮井知谁力，下有骄儿上有亲。
题枯木竹石
刘崧（元代）

曾听楚人歌竹枝，横江秋静月明时。只今漂泊春风里，绿满南园总不知。
题玄麓山八景 其二 凤箫台
宋濂（明代）

箫史去已远，朱鸟不下来。幸有山头月，怜来入酒杯。
失调名
詹克爱（宋代）

空将别泪，洒作人间雨。
挽李成之待制六丈三首 其二
毕仲游（宋代）

西帅旌幢旧，东州几杖新。偏裨尝破胆，徒弟盍书绅。

雄略浑无敌，沈机妙若神。不须锄盗贼，公在本良民。
题毕文简公撰李太白碑阴
郭祥正（宋代）

清风无根长不死，太白高名亦如此。何人谓是王佐才，文简雄词泻秋水。

贤孙出守镌长碑，碑成字字生光辉。宠胡妃子已萌乱，翩然凤鸟来非时。

出林秀木众欲杀，纳官赎命何其危。画船载酒酌明月，不著渔蓑披锦衣。

醉眼天地即衾枕，至今荒冢人疑之。丈夫阖棺事未定，后三百岁方逢知。

知太白，文简公。不誇能诗与饮酒，惜其浩气突兀藏心胸。

青山老碧洗秋色，姑溪濯绿涵春容。太白不见碑可见，螭盘鼍载传无穷。
和魏桐城题三瀑泉赠汤洞卿
王之道（宋代）

奔霆响空山，飞连挂绝壁。
毛发忽森竖，精神共英特。
平生丘壑姿，至此意颇适。
何必游九华，龙眠自尤物。
寄徐县丞
赵师秀（宋代）

自尔为官去，吾扉亦返关。
池成逢夜雨，篱坏出秋山。
岁事登禾稼，朝纲去草菅。
题书寄漳水，专俟好诗还。
寓兴七首
魏野（宋代）

圣人不避嫌，小人不避耻。
伊尹放太甲，董贤居高位。
嗟嗟若此人，堪爱复堪鄙。
中秋无月
王德爵（清代）

月到江南不肯明，良宵风雨又纷纷。何人梁苑歌千里，今夜扬州欠二分。

误我寻欢沽斗酒，负他学拜换罗裙。天公或惜思乡苦，故遣嫦娥隐白云。
梅花百咏 其十九 咀梅
冯子振（元代）

旋摘冰英带雪餐，清归齿颊不知寒。屈平若解知风味，未必专心嗜菊兰。
东屯庄监秤六言三首
刘学箕（宋代）

天末鸿飞际，沙头鹭立倍鲜。
霞明东崦个裹，烟抹西山那边。
上马吟诗未觉，举头望月俄圆。
【双调】新水令
商衟（元代）

彩云声断紫鸾箫，夜深沉绣帏中冷落。愁转增，不相饶。粉悴烟憔，云鬓乱倦梳掠。
【乔牌儿】自从他去了，无一日不口店道。眼皮儿不住了梭梭跳，料应他作念着。
【雁儿落】愁闻砧杵敲，倦听宾鸿叫。懒将烟粉施，羞对菱花照。
【挂玉钩】这些时针线慵拈懒绣作，愁闷的人颠倒。想着燕尔新婚那一宵，怎下得把奴抛调。意似痴，肌如削。只望他步步相随，谁承望拆散鸾交！
【乱柳叶】为他、为他曾把香烧，怎下的将咱、将咱抛调。惨可可曾对神明道，也不索，和他、和他叫。紧交，誓约，天开眼自然报。
【太平令】骂你个短命簿情才料，小可的无福怎生难消。想着咱月下星前期约，受了些无打算凄凉烦恼。我呵，你想着，记着，梦着，又被这雨打纱窗惊觉。
【豆叶黄】不觉的地北天南，抵多少水远山遥。一个粉脸儿，他身上何曾忘却。钟送黄昏鸡报晓，昏晓相催，断送了愁人，多多少少。
【七兄弟】懊恼，这宵，受煎熬，被凄凉一弄儿相刮躁。画檐间铁马儿晚风敲，纱窗外促织儿频频叫。
【梅花酒】孤帏儿静悄悄，烛灭烟消，枕剩衾薄。扑簌簌泪点抛，急煎煎眼难交。睡不着，更那堪雨潇潇！
【收江南】淅零零和泪上芭蕉，孤眠独枕最难熬。绛绡裙褪小蛮腰，急煎煎瘦了，相思满腹对谁学？
【尾】急煎煎每夜伤怀抱，扑簌簌泪点腮边落。唱道是废寝忘飧，玉减香消。小院深沉，孤帏里静悄。瘦影儿紧相随，一盏孤灯照。好教我急煎煎心痒难揉，则教我几声长吁到的晓。
同章少连游西湖作浩歌行
程安仁（宋代）

湖漘枕带三百寺，二时钟鼓惊鱼龙。
只应天下有此景，人间虽有难与同。
寄梦龄昌龄弟
王十朋（宋代）

老去生涯集百忧，一身萍泛剡溪头。钓鱼温水同侯喜，旅食新丰类马周。

长铗有时思海味，短檠终夜照离愁。也知四海皆兄弟，能似天生羽翼不。
雨师五首
佚名（隋代）

寅恭我神，惟上之使。
分成康年，民溪休祉。
折俎既登，恶酒既盈。
匪荐是专，配以明诚。
横浦十咏·东坡祠
刘黻（宋代）

何年海上还，坐镇此山川。
笔砚归京阙，衣冠带瘴烟。
一生忠胆在，万古党名传。
吾道多流落，西风问老天。
禅人并化主写真求赞
释正觉（宋代）

个是何人，气清骨贫。
烟霞面目，丘壑精神。
二仪自然一体，万像况与同尘。
床上全威白额虎，钩头可意赤稍鳞。
怀胡绣衣以道
童轩（明代）

气节摩霄汉，文光射斗杓。礼闱高擢桂，宪府早乘轺。

晓日听鸣凤，秋空见落雕。君才有如此，不负圣明朝。
和陆明府赠将军重出塞
陈子昂（唐代）

忽闻天上将，关塞重横行。
始返楼兰国，还向朔方城。
黄金装战楼，白羽集神兵。
星月开天阵，山川列地营。
晚风吹画角，春色耀飞旌。
宁知班定远，犹是一书生。
原甫致斋集禧余亦摄事後庙谨呈拙句兼简圣俞
欧阳修（宋代）

受命分行摄上公，紫微人在玉华宫。
楼台碧瓦辉云日，莲芰清香带水风。
每接少年嗟老病，尚能联句恼诗翁。
凌晨已事追佳赏，绿李甘瓜兴未穷。
雨夜
张咏（宋代）

四簷寒雨滴秋声，醉起重挑背壁灯，
世事不穷身不定，令人閒忆虎谿僧。
过淮值雨偶成呈王枢密
曹勋（宋代）

明日立秋秋色至，向晚雨随大风起。
翻盆如麻不足喻，倒海倾江差可拟。
高林老木亚复折，帘幕颓垣纷若委。
须臾霁色上南山，落日烧云照淮水。
咏史下·羊祜
陈普（宋代）

尺鲤何曾到贾充，太阿曾拟血王戎。
泪痕不到沉碑上，似为苞苴走路中。
送杨文起尉温江
李流谦（宋代）

学海不可穷，一苇子利涉。
宦海海更深，破浪初鼓楫。
波涛恶气势，鼍蜃毒吻颊。
帆樯托忠信，维缆倚定力。
晏然袵席坐，扣舷歌傲兀。
是中有神仙，楼凤琢白璧。
群仙谒帝罢，霞佩粲成列。
行矣从之游，赠子两黄鹄。
重入千山二绝 其一
释函可（明代）

偶然飞去复飞还，几见云能离得山。旧路依稀犹可认，石桥流水第三湾。
读文君白头吟
萧澥（宋代）

不顾此身轻夜驰，晚年吟苦亦奚为。从来簪折瓶沈事，已在双鬟暗合时。
奉和鲁望四明山九题 其六 樊榭
皮日休（唐代）

主人成列仙，故榭独依然。石洞鬨人笑，松声惊鹿眠。

井香为大药，和语是灵篇。欲买重栖隐，云峰不售钱。
初食荔枝
张栻（宋代）

开奁未暇论香味，便合令居第一流。
细擘轻红倾瑞露，周南端复且淹留。
西湖十咏为李载章题 其十 孤山梅雪
张宁（明代）

春意逼溪桥，寒香闭蓬户。山人不出门，驿使在途旅。
局中晚坐
张耒（宋代）

高林晚叶渐疏明，雨过长安万屋青。
为问西风来几日，夕阳宫殿亦秋声。
偈颂一百二十三首
释祖钦（宋代）

晷影推移线日长，无言童子自商量。
虽然不是神仙药，海止传来第一方。
满江红 题吴萍香夫人花帘词稿
沈善宝（清代）

续史才华，扫除尽、脂香粉腻。记当日、一编目睹，四年心思。

残月晓风何足道，碧云红藕浑难比。问神仙、底事谪尘寰，聊游戏。

写不尽，离骚意。销不尽，英雄气。仅绿笺恨托，红牙兴寄。

浣露回环吟未了，瓣香私淑情难置。倘金针、许度碧纱前，当修贽。
惭愧岩三柏歌
薛采（明代）

惭愧岩下三株柏，云是咸通岁里植。翠叶参天绿缛繁，历尽三冬不改色。

南株身大近百围，长直堪为杗与栻。中株虽小不及寻，二干亭亭似双戟。

北株本大亚南株，五尺分为六干殊。三物皆含栋梁具，工师未遇空踟蹰。

呜呼杜栎满道区，匠人妄采为薄栌。脆理腋沉又速朽，何用丹垩涂其肤。

易大最是水中榆，弱质岂堪金露濡。吾闻豫章之生最难大，七载针萌未骀荡。

千年培植饱风霜，峥嵘直出青云上。奈何此柏独抱奇，神物护之应有意。

鹳鹄时栖止，狝猿攀其枝。昏鸦剥啄皮肤皴，蝼蚁出入空柯萎。

古来材大用皆晚，群儿见愠安足嗤。
玩丹砂 赠药赵仙
马钰（金朝）

一志投玄绝利名。二无尘事气神清。三光攒聚永安宁。四序不分真造化，五般霞彩结成形。六铢衣挂鹤来迎。
送王季友赴洪州幕下
钱起（唐代）

列郡皆用武，南征所从谁。诸侯重才略，见子如琼枝。

抚剑感知己，出门方远辞。烟波带幕府，海日生红旗。

问我何功德，负恩留玉墀。销魂把别袂，愧尔酬明时。
寄崔象之国博
韩琦（宋代）

知君为邑解铜章，却复先庐坐葆光。对境风幡俱不问，安禅心法两皆忘。

满庭脩竹争高节，近砌幽兰称独芳。若论厌喧遭拄杖，何如趣驾返周行。
冷泉亭
赵公豫（宋代）

泉不因人热，渊源自古今。名流耽韵致，智士悦清音。

径有烟霞趣，亭无鸟鼠侵。浮生徒碌碌，谁自涤凡心。
九张机
佚名（宋代）

轻丝。象床玉手出新奇。千花万草光凝碧。裁缝衣著，春天歌舞，飞蝶语黄鹂。
和吴奉议
徐积（宋代）

一物勿令侵吾神，一事勿使摇吾真。
养诸内者气欲息，散所滞者体欲伸。
为报平居既安叟，幸为平世难老臣。
亦有閒僧晤言否，呼来伴子逍遥身。
阴平晓发
洪昌燕（清代）

又上长途去，行行趁马蹄。人将残梦远，天入大荒低。

皓月澹将堕，黄尘浓欲迷。缅怀袁太傅，旧治觅碑题。
白皦春辞
胡汝嘉（明代）

小窗西畔月轮斜，铜博山前散紫霞。
宴罢不知春夜促，醉凭红袖看梅花。
奉送白翁老堂翁老先生荣归
单养蒙（明代）

飋飋风吹江上岑，江干顿起竹溪心。当年几曳尚书履，今日忽投太傅簪。

雨袖清风归夹谷，三司甘雨遍苍黔。保厘从音公家事，行看宣麻范水浔。
妾薄命
李端（唐代）

忆妾初嫁君，花鬟如绿云。
回灯入绮帐，转面脱罗裙。
折步教人学，偷香与客熏。
容颜南国重，名字北方闻。
一从失恩意，转觉身憔悴。
对镜不梳头，倚窗空落泪。
新人莫恃新，秋至会无春。
从来闭在长门者，必是宫中第一人。
舞马诗
徐积（宋代）

开元天子太平时，夜舞朝歌意转迷。绣榻尽容骐骥足，锦衣浑盖渥洼泥。

才敲画鼓头先奋，不假金鞭势自齐。明日梨园翻旧曲，范阳戈甲满西来。
北行江上日望舍弟南归信息 其二
区大相（明代）

莫怪春来会面稀，风尘从古事多违。君南我北皆流涕，出处何须问是非。
送陈云崖
储泳（宋代）

出门即远道，君去有谁令。
诗价侯门贱，时情客路轻。
晚云归独树，寒雨暗荒城。
此地还相别，谁能不动情。
满江红·正好花时
刘将孙（宋代）

正好花时，忽办得、匆匆来去。道一往无情，却又别颦愁妩。四海云鬟高样髻，长思红袖□分路。怪近来、不怨客毡寒，婵娟误。

黄花约，终难据。曾未肯，清园住。只昼思夜梦，浅斟低诉。莲子擘开谁在薏，徐娘一笑来何暮。又争知、寂寞白头吟，寒机素。碧山建人，仕建安，词中云鬟红袖，皆建近景，莲薏徐何，皆建故有名妓，戏存其姓名，知者可一笑也。
代寿徐意一参政
刘黻（宋代）

东南仁气氲堪舆，武夷相望钟真儒。
考亭西山接伊洛，望庭坦荡除榛芜。
意一先生续正传，刚以直养轲其徒。
端平御史凛风节，历历抗疏诛奸谀。
爱君优国根性天，实与名称名非沾。
艺祖所谓社稷臣，四海欢呼登政途。
津梁善类植泰道，柱石明堂开远模。
丹心炳炳照白发，力扶国是消民瘉。
共期圣祉登嵩华，长使廊庙闻都俞。
黎元翘首望太平，愿斡圣化还唐虞。
题赵仲穆擦痒马
郑元祐（元代）

啄疮乌去夕阳西，磨痒枯株振鬣嘶。今日战场春草绿，相看谁濯锦障泥？
高宗皇帝挽词五首
李巘（宋代）

赫奕中兴事，洪图久系隆。
垂裳三纪后，脱屣再星终。
灵驭龙腾座，仙晨鹤翥空。
薰琴无尽意，遏密卷悲风。
和胡抚干水仙花韵
项安世（宋代）

瑶池蓬岛旧题名，岁晚江湖得此生。
水战风摇疑体弱，雪欺霜此见神清。
佩衿济济贤师友，兰玉诜诜好弟兄。
笞凤鞭鸾云泽畔，向人怀抱十分倾。
初冬绝句
陆游（宋代）

道途冬暖衣裘省，村落年丰鼓吹喧。
下麦种荞无旷土，压桑接果有新园。
盘洲杂韵上 西浒
洪适（宋代）

春冯西浒窗，夏卧西浒榻。待月最宜秋，探梅还度腊。
送梅秀才归宣城
欧阳修（宋代）

从学方年少，还家罄橐金。
久为江北客，能作洛生吟。
罢亚霜前稻，钩輈竹上禽。
归帆何处落，应拂野梅林。
题义门胡氏华林书院
朱昂（宋代）

数峰岚翠朝昏见，一径莓苔出入疏。
宗炳不离庐岳社，戴逵原在剡州居。
篱边旧种千竿竹，架上新添百帙书。
弟侄一科双折桂，不劳人问道何如。
贺天相吴君新居
杨倓（隋代）

避世寻幽境，逃名爱息机。帘开山作障，堤束水流矶。

垂柳当檐荫，盘槐绕户围。香清兰欲茁，茶熟笋初肥。

钓可供鲂鲤，蔬方采蕨薇。处安随艮背，居静戒咸腓。

皋庑差堪托，卢堂得所依。吾生怅漂泊，乐此玩馀晖。
汝坟贫女
梅尧臣（宋代）

时再点弓手，老幼俱集。大雨甚寒，道死者百余人。自壤河至昆寒老牛陂，僵尸相继。
汝坟贫家女，行哭音凄怆。
自言有老父，孤独无丁壮。
郡吏来何暴，县官不敢抗。
督遣勿稽留，龙钟去携杖。
勤勤嘱四邻，幸愿相依傍。
适闻闾里归，问讯疑犹强。
果然寒雨中，僵死壤河上。
弱质无以托，横尸无以葬。
生女不如男，虽存何所当！
拊膺呼苍天，生死将奈向？
次韵昌甫九峰留诗 其四
韩淲（宋代）

每恨居山浅，扶舆过九峰。尘销草色淡，岚染木阴浓。

瓢饮真堪羡，盘飧粗得供。一庵饥渴外，何事入心胸。
入界
吴芾（宋代）

日炙风吹人倦乏，山重水复路萦回。
一番行病思休息，且喜今朝入界来。
晚归驰道遇雨马上作
宋庠（宋代）

朝雨杂轻霾，浓阴暮未开。
天低五里雾，日晦九成台。
宫溜轻淙玉，坊车小隐雷。
不愁驰道远，宾色来千槐。
次青溪后二章为别
卫宗武（宋代）

今古多纷攘，宇宙弥氛埃。
故友晨星然，往往沦劫灰。
幸得莫逆交，子舆从子来。
道义本契合，心迹无疑猜。
不徒千斛舟，置此{左土右幻}堂杯。
动静必与俱，书林日徘徊。
一闻骊驹驾，黯然肠九因。
从今子陵台，目睫常嵬嵬。
续咏史二首 其二 韩伯休
方一夔（宋代）

卖药长安市，古有韩伯休。纷纷要谐价，百唤不转头。

坐令儿女要，暮去不稍留。人生异鸟兽，饮啄择所求。

岂无爪距才，而要安笼囚。贫贱亦有道，不独为身谋。
销暑楼
陈舜俞（宋代）

溪上楼台似玉壶，乐郊春物剩昭苏。
贤侯好士簪裾集，暇日开筵锦绣敷。
擘水脍鲈堆白雪，拨醅酿酒滴真珠。
香飘沈穗萦栏角，歌沸梁尘落坐隅。
约略十洲仙界景，依稀九老洛川图。
席中兰语薰相袭，望里莲娃貌亦都。
狂客笑吟聊自若，丈人强健不须扶。
送归千骑堂前月，犹照帘虾一半须。
龟陵湾阻风三日遥祷孤山而风止
张耒（宋代）

积水多疾风，三日阻我舟。
天寒波涛恶，岸窟腾龙虬。
五更船篷鸣，冷风入衾裯。
平明诸山雪，烂漫铺琳球。
篙工笑相顾，拍拍我船头。
水魄小孤神，雾鬓横星眸。
仓卒祷即应，知我厌滞留。
稍晴景物好，柳色含新柔。
春风我故旧，迎我入东州。
陇城雨中即事
纪炅（清代）

山郡易为雨，河湟便有秋。野人收燕麦，羌地出犏牛。

红鸟窥笼语，孤猿带树愁。五原闻暮吹，大半唱《凉州》。
言怀寄三兄
赵抃（宋代）

沿牒非吾土，逢春忆故园。于今佐犀帐，经岁别鸰原。

讼简仍开卷，时平且属鞬。江乡去千里，凝睇一销魂。
寄题赵贯道后乐亭
杨时（宋代）

业祠有狐鸣，群雏满东州。
彬彬齐鲁郊，不复论轲丘。
鼓刀贩缯翁，衮衮封公侯。
风流日凋弊，世久俗益偷。
昔时载经人，辍耕仍佩牛。
椎埋昼行盗，闾里更相雠。
赵子尉平阳，始止惟民忧。
百花烂成围，幽禽哢春柔。
问子胡不乐，我心殊未休。
威明揉强梗，骄鹰化为鸠。
买犊解吴钩，束身自锄耰。
田庐户无枢，长物弃不收。
结亭自乐只，开编玩前修。
谁云酸寒吏，忧乐非身谋。
乃知君子怀，与世异沉浮。
嗟予一漫叟，放浪犹虚舟。
舞雩有清风，遗迹今在不。
君乎去此矣，欲往将谁俦。
寄言春服成，尚觊一来游。
效皮陆体药名诗寄李献甫
冯山（宋代）

半夏劳奔走，当归计未成。向乌头雪白，虽远志澄清。

白屋游偏早，青云梦数惊。预知皆系命，无患可伤生。

泉水怀乡国，灵仙得古城。萎蕤差病力，安息愧民情。

兰草园池静，槐花道路平。野翁宜散诞，故纸任纵横。

问话思黄叶，论文忆长卿。馀粮添瓮盎，乱发散簪缨。

紫茜江山秀，婆娑桂柏荣。枫香馀雨气，桐叶变秋声。

险语尝钩吻，昏瞳屡决明。鸬鹚閒自酌，琥珀向谁倾。

莨宕官资浅，螵蟏活计轻。每将苏子校，多谢使君名。

满把黄金屑，知音白玉英。青箱空聚古，败将敢论兵。

苦练诗方就，旁通笔未精。前贤如及已，海藻愿题评。
念奴娇（中秋垂虹和韵）
赵磻老（宋代）

冰蟾驾月，荡寒光、不见层波层碧。几岁中秋争得似，云卷秋声寂寂。多谢星郎，来陪贤令，快赏鳌峰极。广寒宫近，素娥不靳余力。

夜久露落琼浆，神京归路，有云翘前迹。当日仙人曾驭气，只学神交龟息。今夜清尊，一齐分付，稳是乘槎客。天津重到，霓裳何似闻笛。
北使洛诗
颜延之（南北朝）

改服饬徒旅，首路局险艰。振楫发吴洲，秣马陵楚山。

途出梁宋郊，道由周郑间。前登阳城路，日夕望三川。

在昔辍期运，经始阔圣贤。伊濲绝津济，台馆无尺椽。

宫陛多巢穴，城阙生云烟。王猷升八表，嗟行方暮年。

阴风振凉野，飞云瞀穷天。临途未及引，置酒惨无言。

隐悯徒御悲，威迟良马烦。游役去芳时，归来屡徂愆。

蓬心既已矣，飞薄殊亦然。
颂古四十八首 其二十
释慧开（宋代）

抬脚踏翻香水海，低头俯视四禅天。一个浑身无处著，请续一句。
登双峰阁得磬字
楼锜（清代）

绝顶构飞甍，远揽大江胜。振策同攀跻，放眼发高兴。

海上群峰趋，中流寒日莹。俯觉四天空，时见一帆正。

冷翠湿衣裾，丛竹翳苔径。纡回扪烟萝，杳杳落山磬。
赠俞进可 其二
吴惟信（宋代）

贫为耽诗得，诗高贫未除。身从乡井隐，名待御屏书。

寡合人为傲，回观世自疏。寥寥诸葛志，宁久在茅庐。
读史感兴 其六
黄文雷（宋代）

仙栖固多名，世但知蓬莱。九州复九州，广大莫可该。

翩翩牧鹤童，巧笑如婴孩。授我紫玄章，归路玉笛哀。

苍寒不可觅，但有清风来。偪仄宁久居，浮生多尘埃。
如梦令·九六舒张莹气
王哲（金朝）

九六舒张莹气。上下冲和溉济。周匝普流通，正显道尊德贵。经纬。经纬。欲放琼苞宝卉。
采桑子·酒阑睡觉天香暖
冯延巳（五代）

酒阑睡觉天香暖，
绣户慵开。
香印成灰，
独背寒屏理旧眉。
朦胧印向灯前卧，
窗月徘徊。
晓梦初回，
一夜东风绽早梅。
杭郡登吴山巅，凭吊宋大内放歌
洪繻（清代）

湖东柳浪不闻莺，行行直入杭州城。城中江水阻湖水，吴山长作越山横。

吴山下有第一泉，吴山上有第一峰。吴山旧入宋大内，亭台苑囿今何空！

山头有石蛟龙举，山中无树凤凰处。禁籞曾传凤凰名，校场曾集龙虎旅。

自从北兵渡淮过，钱塘潮汐竟无波。九重云物红兜劫，一角湖山白雁歌。

越中断送宋山河，吴山犹映销金窝。我到宋汴京，曾寻宋宫殿。

艮岳、青城虽不存，龙阶黼坐依稀见。汴梁千载护朝门，潘、杨两湖仿畿甸。

如何此地数百年，吴山莽莽寒烟遍！杭州况是锦绣乡，杭都运比汴都长。

当日爱看天水碧，祇今惟见夕阳黄！此山虽不峻，襟带美江山。

钱江城南去，明湖城外环。不须强弩射潮水，大江入海不复还。

江不还，湖不泻，我在山头望山下。云中大笑海陵王，空画吴峰来立马！
早朝六首 其一
江源（明代）

未央朝谒正逶迤，北极长尊仰圣时。

曙色惭分双阙下，春光欲上万年枝。云开五凤楼层矗，花覆千官淑景移。

四海一家无事日，和鸣双凤喜来仪。
颂古二十一首
释鼎需（宋代）

京师出大黄，不许谩商量。
贵买还贱卖，才喫便承当。
寄怀黎美周梁未央
周子显（明代）

读罢登楼赋，侵帘月正明。雀声催远树，蛙鼓送三更。

世事方多警，乡关各有情。怀人频徙倚，离思满江城。
长安早春言志
陈羽（唐代）

九衢日暖树苍苍，万里吴人忆水乡。

汉主未曾亲羽猎，不知将底谏君王。
秋怀十首
张耒（宋代）

岁暮无所为，官门聊饮酒。
家贫乏肴果，撷蔬不盈手。
要归一醉尔，宁复计薄厚。
颓然几案间，樗散忘宇宙。
古来痛饮人，可是耽醇酎。
由来困寂寞，聊此娱昏昼。
纷纷眼前物，泯泯胸中垢。
当其暂忘去，快若免介胄。
萧萧风入檐，皎皎月当牖。
歌罢兴已阑，感叹还搔首。
十七日集清湖
刘子翚（宋代）

石堤蟠素虬，捍此百尺湾。
临湾唤客饮，四座摇潺湲。
残歊红荡唤，凛若超尘寰。
却愁凉吹多，夺我酣醉颜。
时方雨声断，草木凄余潸。
润气腾晚水，浮岚扑秋山。
领略得妙趣，心游胜跻攀。
那知百年忧，共乐此日闲。
篝灯夜分归，危塍转弯环。
芊芊稻苗风，绿乱不可删。
不碍一月流，冰丸走其间。
殷勤傍扶舆，宛若送我还。
颂古四十四首 其二十
释法泰（宋代）

臭烟蓬㶿中，迸出铁蒺藜。当如如未委，丧却目前机。
荷花
张怡然（宋代）

芳姿香可人，刚道六郎似。
谁谓前哲心，爱莲比君子。
乳爵
苏泂（宋代）

乳爵机心浅，逢人自不飞。
阔疏罗网事，爱惜羽毛稀。
一物知天理，他年任布衣。
相忘容苟免，吾与汝无违。
春日杂兴 其六
韩淲（宋代）

种田图得米，终岁亦勤劳。当春把锄犁，和风满东皋。

岂忘水旱忧，流离至逋逃。未必可就食，往来徒嗷嗷。
题献馆泳春集 其二
李正鲁（清代）

酒星高处聚文星，名士论交眼共青。屈指平生无此会，风流岂独让兰亭。
灵都观李道士
张籍（唐代）

仙观雨来静，绕房琼草春。素书天上字，花洞古时人。

泥灶煮灵液，扫坛朝玉真。几回游阆苑，青节亦随身。
白云歌为良上人作
刘基（明代）

青山兮翠微。白云兮孤飞。怀游子兮远于离。不如云兮倏往而韪。

白云兮容与。青山兮欲雨。怀予亲兮在云之下。云兮云兮归予从女。
陪枢密富公游霅川即事呈三首 其一
葛胜仲（宋代）

飞楼百尺面巑岏，万顷溪光带郭寒。宵寐正求良弼梦，云山聊得暂时看。
买陂塘
何振岱（清代）

掩西风、初寒窗户，黄花相对无语。画屏秋意吟边烛，难写怀人新句。

思何许。有白发知交，南北伤遥阻。年来辛苦。似倦马驮刍，饥乌啄粟，老意向谁诉。

试凝伫。旧日双峰词侣。如今星散无睹。售文卖卜生涯薄，君我相怜如故。

须归去。约斗酒盘蚝，倚醉■■■。湖山佳处。把一卷丹经，商量道业，共撷■■■。
秋日寻孔雀庵軿上人
董应举（明代）

林深不辨径，积叶翳寒泉。
屋角留残日，秋阶童独眠。
问师何所去，遥指隔江烟。
夕磬无人发，林中闻暮蝉。
同兖州张秀才过王侍御参谋宅赋十韵（柳字）
戴叔伦（唐代）

十年官不进，敛迹无怨咎。漂荡海内游，淹留楚乡久。

因参戎幕下，寄宅湘川口。翦竹开广庭，瞻山敞虚牖。

闲门早春至，陋巷新晴后。覆地落残梅，和风袅轻柳。

逢迎车马客，邀结风尘友。意惬时会文，夜长聊饮酒。

秉心转孤直，沈照随可否。岂学屈大夫，忧惭对渔叟。
示韦泛禄命
冥吏（唐代）

前阳复后杨，后杨年年强，七月之节归玄乡。
宫词（八首）
蒋山卿（明代）

离宫复道接蓬莱，云绕千峰五色开。
香辇无尘球箔卷，后宫遥从上陵回。
春词五首 其五
释德洪（宋代）

郊原雨歇看春耕，茧栗能驼稚子行。青杏欲尝先齿软，海棠开遍恰新晴。
九月二十六日观水
杜范（宋代）

滔滔随岫远，{氵亹}{氵亹}浸沙寒。
万古去不极，几人来此看。
放乎知有本，逝者若为难。
瞪目斜阳里，双鸥下碧澜。
登马退山望邕州次静峰韵
翁万达（明代）

初夏来登千仞峰，身同飞鸟思无穷。五花墩树归江上，百雉城楼表粤中。

古戍岚烟浮近郭，夕阳萧鼓动悲风。望仙山下草空绿，不是仙人纡玉葱。
蜡梅十五绝和陈天予韵
唐仲友（宋代）

此花清绝似幽人，苦耐冰霜不爱春。
蜡蕊轻明香万斛，黄姑端的是前身。
有感
严羽（宋代）

闻道单于使，年来入国频。
圣朝思息战，异域请和亲。
今日唐虞际，群公社稷臣。
不防盟墨诈，须戒覆车新。
古意 其一
刘攽（宋代）

牛刀割雏鸡，未足为深耻。奈何狐父戈，资以斸牛矢。

鲁人称家丘，会计当而已。郢匠不挥斤，其质久已死。
寿冯宫教 其二
徐鹿卿（宋代）

文星照耀大江滨，春色无边上藻芹。千载鲁宫覃美化，百年洛学嗣清芬。

但同南国歌申伯，敢效东坡寿卯君。谁谓广文官舍冷，眼前突兀厦连云。
题画梅
王汝玉（明代）

浅白睡时妆，轻清雪后香。忆曾相见处，江店月昏黄。
酬张祜处士见寄长句四韵
杜牧（唐代）

七子论诗谁似公，曹刘须在指挥中。
荐衡昔日知文举，乞火无人作蒯通。
北极楼台长挂梦，西江波浪远吞空。
可怜故国三千里，虚唱歌词满六宫。
寄馏合刷瓶与子由
苏轼（宋代）

老人心事日摧颓，宿火通红手自焙。
小甑短瓶良具足，稚儿娇女共燔煨。
寄君东阁闲烝栗，知我空堂坐画灰。
约束家僮好收拾，故山梨枣待翁来。
青丝马
刘基（明代）

蹀躞青丝马，艰难赤伏符。
穷阴岁欲暮，落日鬼相呼。
见雁愁心裂，看天泪眼枯。
殷勤夜深月，还照旅魂孤。
满庭芳 送吴初明南还秣陵
陈维崧（清代）

飒沓寒鸦，聊萧冻叶，西风压雪将低。芦沟南下，立马惜分携。

此去鸡笼山馆，江梅瘦、恰与檐齐。都门事，墙头过酒，烂醉懒重提。

当时。临发日，王郎作画，送别青溪。看无多几笔，不数迂倪。

勿论风流二老，相关甚、正有邻奚。长须到，欢迎隔浦，仍是杜家稽。
探春慢 题管湘玉女史“小鸥波馆”小影
孙云凤（清代）

高阁凌空，层楼倒影，一片澄波如练。斗鸭栏边，听鹂柳外，隐映春风人面。

爱茜纱窗曲，半遮住、画屏山远。最好明月圆时，溶溶摇漾光满。

绝代名姝有几，羡玉貌清才，仲姬重见。白雪吟成，绿筠写罢，闲却生花银管。

无语闲凭处，掩翠袖、越罗香软。烟敛黄昏，碧痕飞上眉浅。
蔡澄源录三家诗见借各题一诗以还之 其一
周紫芝（宋代）

翰林才大今师伯，目短曹刘数仞墙。我亦当年曾问字，云泥无路可升堂。
小年二首 其一
林光（明代）

甲子春侵腊，燕京又小年。儿童欢礼灶，箫鼓闹喧天。

数九晴看柳，书空仰羡鸢。此身吾自有，富贵乃浮烟。
艮岳百咏 梅岗
李质（唐代）

阔连峰岭玉崔嵬，春逐阳和动地来。不似前村深雪里，夜寒唯有一枝开。
题丁适之菊庄
方回（元代）

令威旧主芙蓉城，上帝谓此职未清。敕赐别业非菽粟，屈餐陶未馀秋英。

菊庄先生拜新号，掌管黄花躬播耕。庄田庄屋几顷亩，庄官庄佃无姓名。

只如天随自荷锄，兼味佐以仙犬精。乃糇乃粮不过许，春苗夏叶俱可烹。

木兰坠露滋上池，亦复樽酒东篱倾。人爱热官我宁冷，粗有菊谱传诸生。

南阳月输三十斛，汝真粪土之朝荣。
赋池上落梅呈无文枯厓原道
张仲深（元代）

孤标粲粲傍池台，彷佛含章一镜开。紫竹吹残香影瘦，玉龙战罢甲鳞摧。

鱼惊荇带琼英缀，鸥讶波纹雪片堆。缥缈翠瀛星斗乱，肯随流水出天台。
绮罗香 玉兰
沈皞日（清代）

夹竹来禽，药苗戏蝶，梨院浓阴时候。晓起笼烟，开遍亭台非旧。

擘纤手、琼雪搓成，倩玉斧、水晶裁就。记临春、大舍歌残，满宫凉月漾罗袖。

小楼曾见白燕，飞去花间莫辨，飞来还又。连理交枝，片片光凝清昼。

为迎风、欲障屏山，乍掩映、冰绡云母。认疏篱、几点梅花，暗香真是瘦。
维摩赞
李昴英（宋代）

丈室著不得文殊，众香国里薰教臭。无端诈病却成喑，只为从前多业口。
仲夏斋居，偶题八韵，寄微之及崔湖州
白居易（唐代）

腥血与荤蔬，停来一月馀。肌肤虽瘦损，方寸任清虚。

体适通宵坐，头慵隔日梳。眼前无俗物，身外即僧居。

水榭风来远，松廊雨过初。褰帘放巢燕，投食施池鱼。

久别闲游伴，频劳问疾书。不知湖与越，吏隐兴何如。
友直轩
曾几（宋代）

友义丧来久，琢磨复谁能。
金鉤被采录，绝弃朱丝绳。
直哉少稷甫，一室清于冰。
危坐对书帙，曲几非所凭。
日暮无人来，疏篱上寒藤。
惟有手种竹，挺然得其朋。
风低与雪重，抢地如弗胜。
政使可断折，天姿谅难凌。
物或乱真赝，君其别淄渑。
攘羊而证父，是子乌足称。
所以贵温润，不令见觚棱。
要我细商略，此言有师承。
矶石清风
甘守正（明代）

百折湟川自上头，风生幽壑漱清流。孤城断岸尘应少，六月登台暑亦收。

频听渔歌时欸乃，相看鸥鸟日沉浮。于今怀古多惆怅，抗疏功名付钓钩。
感怀
邹浩（宋代）

去年今日别庭闱，回首庭闱未得归。天道人心会相契，归欤行即被恩辉。
道间所见
杨冠卿（宋代）

窄窄山腰路，娟娟屋角花。
谿回蔽修竹，鸥暖戏春沙。
七月一日得大兄去年九月寄书来其午魏直夫来自京师闻大兄哀讣而未领家问是夕灯下且信且疑辄赋绝句以写悲怆
刘崧（元代）

西风和雨入长杨，的的青灯伴夜长。一纸乡书三四读，不知清泪湿衣裳。
奉和登陕州城楼应制
许敬宗（唐代）

挹河澄绿宇，御沟映朱宫。辰旂翻丽景，星盖曳雕虹。

学嚬齐柳嫩，妍笑发春丛。锦鳞文碧浪，绣羽绚青空。

眷念三阶静，遥想二南风。
点绛唇 冯巨川南齐牡丹
李俊明（元代）

花恨开迟，为花迟後为花恼。问花开了。却恨花开早。人貌年年，花似花长好。还知道。年年人貌。却笑花先老。
途间赠王都宪公度
倪谦（明代）

禁垣宪府历亨途，慷慨当朝翊庙谟。大节一生存正气，元凶万死有馀辜。

边尘汛扫收戈甲，国计常充送舳舻。勋业岂徒垂太史，丹青麟阁看新图。
潄玉斋前杂卉皆龙图王至之所植各赋一章凡得
宋祁（宋代）

修茎无附叶，繁萼攒庭首。
每欲问诗人，定得忘忧否。
夏夜水亭
周密（宋代）

月满方湖夜气凉，曲栏吟罢自徜徉。飞萤照水惊鱼跃，露滴荷心动细香。
获蛮贼代主簿贺张安抚
唐庚（宋代）

诏书频促马头东，更为边民缚狡童。三箭不烦仁贵手，七擒自得武侯功。

枭雏已去古巢冷，狼子不归秋穴空。何用声名达朝听，恐妨辟谷伴乔松。
和邵蕊宫立秋雨窗即事原韵兼寓感怀 其二
汪新（清代）

少住为佳客馆停，凭将情话伴孤醒。萧条旧宅梁间燕，零落诸孤雨后萤。

愧我鬓髭潜换黑，喜君云雾拨来青。长歌自是牢愁甚，和向秋窗淅沥听。